kontinentoj, dum regas la nokto; ŝajnas, ke ili estas kontentaj, kaj ili pretendas por si nenion alian, ol ĉiam havi la laborokazon kaj la eblecon ie en la bordon ekbori la truojn kaj kaj koridoretojn de siaj mallumaj loĝejoj. Ili havas siajn submarajn kaj subterajn urbojn, siajn profundaĵajn metropolojn, siajn Essenojn kaj Birminghamojn sur la marfundo en la profundeco de dudek ĝis kvindek metroj; ili havas siajn plenŝtopitajn fabrikkvartalojn, havenojn, trafikliniojn kaj milionopajn aglomeraĵojn. Unuvorte, ili havas sian, pli -malpli nekonatan 26), sed laŭ teknika vidpunkto - kiel ŝajnas - alte progresintan mondon. Ili ja ne havas siajn metalurgiajn fornegojn kaj fandfabrikojn, sed la homoj liveras al ili la metalojn interŝanĝe por ilia laboro. Ili ne havas siajn eksplodaĵojn, sed tiujn vendas al ili la homoj. Ilia moviga forto estas la oceano kun sia fluso kaj malfluso, kun siaj subaj fluoj kaj temperatur- diferencoj; la turbinojn liveris ja al ili la homoj, sed ili scias apliki ilin; kaj ĉu la civilizo estas io alia ol la kapableco apliki aferojn, kiujn elpensis aliulo? Ni koncedu, ke la Salamandroj ne havas siajn proprajn ideojn, ili tamen povas tute bone havi sian sciencon. Ili ja ne havas sian muzikon kaj literaturon, sed ili nepre ne sentas ties mankon kaj la homoj subite rekonas, ke en tiu rilato la Salamandroj estas fabele modernaj. Do mi vidu, jam povas la homo ion- tion lerni ĉe la Salamandroj - kaj nemirinde: ĉu la Salamandroj ne estas grandioze sukcesaj, kaj kian alian ekzemplon la homoj imitu ol la sukcesojn? En la homaj epokoj oni ankoraŭ neniam tiom multe produktis, konstruis kaj profitis kiel en ĉi tiu granda epoko. Jes, estas nekontestebla afero, ke kune kun la Salamandroj venis en la mondon giganta progreso kaj la idealo, kiun oni nomas la Kvanto. "Ni, la homoj de la Salamandra Epoko", oni diremas kun prava fiereco; kiel nin postlamas la antikviĝinta Homa Epoko kun sia malrapida, miniatura kaj senutila klopodado, kiun oni nomis kulturo, arto, pura scienco aŭ - mi ne scias kiel alie! La veraj, memkonsciaj homoj de la Salamandra Epoko ne plu venigos sian tempon per rezonado pri la Esenco de l' Aferoj; ili okupiĝos nur per ties nombro kaj amasa fabrikado. La tuta estonteco de la mondo konsistas en tio, ke oni senhalte plialtigu la produktadon kaj konsumadon. Tial estu ankoraŭ pli multe da Salamandroj; por povi ankaŭ pli multe perfabriki kaj formanĝegi. La Salamandroj estas unuvorte la Kvanto; ilia epokfara ago konsistas en tio, ke ili estas iom multnombraj. Nur nun povas la homa genio labori laŭ sia plena kapablo, ĉar ĝi laboras pogrande, kun ekstrema produktivo kaj kun rekorda ekonomia debito; mallonge dirite, ĝi estas granda epoko. - Kio do ankoraŭ mankas, por en ĝenerala kontenteco kaj prosperado efektivigi Novan Epokon? Kio malhelpas al naskiĝo de la dezirata Utopio, en kiu rikoltus ĉiujn ĉi teknikajn triumfojn kaj belegajn eblecojn, kiuj al la homa florstato kaj al la Salamandra diligenteco malfermiĝas ĉiam pli kaj plu, ĝis nesuperrigardeblaj horizontoj? Certe nenio; ĉar nun la Salamandra merkato estos kronata eĉ de ŝtatista providenco, anticipe zorganta, ke neniam ekknaru la radaro de la Nova Epoko. En Londono kunvenas konferenco de la ĉemaraj ŝtatoj, en kiu estas ellaborita kaj aprobita la Internacia Konvencio pri Salamandroj. La Altaj Kontraktantoj sin reciproke devontigas, ke ili ne elsendos siajn Salamandrojn en la suverenajn akvojn de aliaj ŝtatoj; ke ili ne toleros, ke la Salamandroj iel ajn perturbu la teritorian integrecon aŭ agnoskitan interesosferon de kiu ajn alia ŝtato; ke ili nenimaniere sin enmiksos en la Salamandrajn aferojn de alia Marpotenco; ke en kazo de konflikto intewr siaj kaj fremdaj Salamandroj ili sin submetos al la Haaga Arbitracia Tribunalo; ke ili ne armigos siajn Salamandrojn per armiloj de pli granda kalibro, ol estas tiu de la kutima subakva pistolo kontraŭ la ŝarkoj (t.n. Šafránek - gun aŭ shark -gun); ke ili ne toleros, ke iliaj Salamandroj kontaktigu iajn ajn pli intimajn rilatojn kun la Salamandroj subigitaj al alia ŝtatsuvereneco; ke ili helpe de Salamandroj nek konstruos novajn kontinentojn nek plivastigos siajn teritoriojn sen anticipa aprobo de la Konstanta Mara Komisiono en Ĝenevo, kaj tiel plu. (Estis entute tridek sep paragrafoj). Sed kontraste al tio estis rifuzitaj: la brita propono, ke la Marpotencoj sin devontigu, ke ili ne submetos siajn Salamandrojn al deviga milit-ekzercado; la franca propono, ke la Salamandroj estu internaciigitaj kaj subigitaj al Internacia Salamandra Ofico por Regulado de la Mondaj Akvoj;